Bybelskool » Romeine 8:18-39 – As God vir ons is, wie kan teen ons wees
Let op hoe Paulus met hierdie gedeelte nie net die gevolge van die vryspraak van God vir sondige mense uitspel nie, maar ook vir die hele skepping. Dit is nie net God se kinders wat bevry sal word om in vrede met God en met vrye toegang tot Hom te kan lewe nie. Nee, dit is ook die skepping wat bevry sal word.
Daarmee lê Paulus ook ’n direkte verband met hoofstuk 1 en die beskrywing van die verganklikheid en verydeling wat met die goddeloosheid en ongeregtigheid in die skepping ingekom het. En die skepping wag met gespanne verwagting na die finale bevryding van die kinders van God, omdat dit ook sy eie bevryding sal beteken.
Interessant is dat die werk van die Gees nie net is om ons te oortuig van ons kindskap nie, maar die hoop in ons aan die brand steek om te wag op die bevryding en verheerliking met volharding. Soos die Israeliete aanvanklik die eerste gawes van hulle oes vir God gebring het as offer, gee God nou aan ons die eerste gawe van Sy nuwe skeppingsoes, die Gees. En Sy getuienis saam met ons gees (8:16) word nou aangevul met versugtinge en pleidooie van die Gees vir ons (8:26) dat alles ten goede sal meewerk en ons gelykvormig sal wees aan Jesus Christus (8:28). Daarmee word God se beeld in ons ook herstel (Gen 1:27).
Paulus kan dus nie anders as om met ’n lofrede af te sluit: as God vir ons is, wie kan teen ons wees. Daar is geen aanklag, of veroordeling, of lyding, of benoudheid, of vervolging, of honger, of naaktheid, of gevaar, of die swaard wat ons kan skei van Sy liefde nie. Inteendeel, ons sal saam met Hom oorwinnaars wees.
Met hierdie gedeelte praat Paulus die Romeine moed in, spoor hy hulle aan om te volhard, motiveer hy hulle met die klem op die inwonende Gees wat nie net hulle van binne af transformeer nie, maar die hoop op ’n volmaakte toekoms laat behou.
En die waarheid van Rom 8:28 dat alles ten goede meewerk vir dié wat God liefhet, bly my by. Dink terug aan geleenthede waar jy dit ervaar het, en dank die Here daarvoor. Ons kan vanaand verder daaroor gesels by die Bybelskool.
Jan 24, 2019 at 08:33 | #
Verstaan nie Romeine 8:28 ……….vir hulle wat na sy voorneme gered is
Jan 24, 2019 at 09:22 | #
Hi Bets. Dit beteken dat God op grond van sy eie besluit mense roep om gered te word om soos Jesus te wees. Geloof is ‘n gawe van God. Dit gebeur wanneer ‘n mens die boodskap hoor en die Heilige Gees jou hart verander om God te glo.
Aug 23, 2019 at 06:51 | #
Aug 23, 2019 at 06:58 | #